Nelu Varga, patronul CFR Cluj, împreună cu Yacouba Quedraogo, un colonel și fost ministru al sportului din Burkina Faso, ar fi investit 700.000 de euro într-o școală de fotbal. De pe urma acestei pepiniere, clujeanul speră să tragă lozul norocos. Pe de altă parte, partenerul lui de afaceri Quedraogo a fost sancționat de Federația de Fotbal din Burkina Faso că a mituit un arbitru.
În Burkina Faso fotbalul este la mare valoare. Unul dintre cele mai importante cluburi este Salitas, care îi aparține lui Yacouba Quedraogo. Este un colonel care a ocupat și funcția de ministru al Sportului în țara lui. De curând, Quedraogo a devenit partenerul de afaceri al lui Nelu Varga, patronul CFR Cluj. Cei doi au deschis o școală de fotbal, unde se antrenează câteva sute de tineri care speră să devină legende ale fotbalului. În această afacere, Varga și Quedraogo spun că au investit aproximativ 700.000 de euro.
Pe de altă parte, Yacouba Quedraogo a fost implicat, în mai multe rânduri în diverse scandaluri de corupție. El a încercat să mituiască arbitri, motiv pentru care a fost suspendat de federația de fotbal din Burkina Faso.
"Ouédraogo Yacouba, președintele clubului Salitas din Ouagadougou (…) este suspendat de la orice activitate sportive pentru sezonul 2017-2018 și este amendat cu un milion de franci CFA", arăta o deciziei consiliului de disciplină a federației din țara africană.
Potrivit consiliului de disciplină, colonelul Ouedraogo i-ar fi trimis prin transfer electronic suma de 20.000 de franci (aproximativ 30 de euro, n.red.) lui Kéré, arbitru de meci la momentul faptelor, fără să existe "o legătură de prietenie directă sau indirectă sau de rudenie" între ei.
A dat 700.000 euro în Africa, dar are probleme financiare în România
Gazeta de Cluj a prezentat în mai multe rânduri că patronul CFR Cluj afișează că ar avea probleme de ordin financiar.
Pentru a își recupera banii, o parte din firmele care au încheiat diverse contracte sau au emis facturi cu și pentru clubul de fotbal au trebuit să deschidă în instanță procese de chemare în insolvență împotriva CFR Cluj. Abia după aceste demersuri plata contractelor sau facturilor a fost onorată.
Spre exemplu, firma MVM FUTURE ENERGY TECHNOLOGY, care se ocupă de producția de energie electrică a dat în judecată clubul sportiv. Abia după aceea, firma și-a primit banii.
Firma Natura Travel a deschis un alt proces de insolvență împotriva CFR Cluj, și abia după această acțiune clubul de fotbal și-a plătit datoriile. La anvergura CFR Cluj, suma care trebuia plătită nu era una prea mare, fiind vorba de o datorie de 48.745 lei.
Cu toate că se laudă că susține echipa cu sume importante de bani, firmele lui Varga sunt pe butuci, fiind ori pe minus, ori cu un profit anual de 100.000 lei care se împarte între 4 sau 5 asociați. Gazeta de Cluj a prezentat starea afacerilor în care patronul CFR Cluj este implicat.